b'\n_START_ARTICLE_\nComatex\n_START_PARAGRAPH_\nComatex (Compagnie Malienne de Textile) on malilainen tekstiiliteollisuusyritys. Sen toimipaikka ja tuotantolaitos sijaitsevat S\xc3\xa9goussa._NEWLINE_Kiinan tuella rakennettu tekstiilitehdas avattiin vuonna 1968. Konkurssin partaalla ollut valtionyhti\xc3\xb6 yksityistettiin vuonna 1994. Sen p\xc3\xa4\xc3\xa4omasta 80\xc2\xa0% omistaa kiinalainen China Overseas Engineering Group COVEC ja 20\xc2\xa0% Malin valtio. Comatex jalostaa CMDT:n tuottamaa puuvillaa ja valmistaa lankaa ja kankaita kotimaiseen kulutukseen ja vientiin. Se pystyy k\xc3\xa4sittelem\xc3\xa4\xc3\xa4n vuosittain 2\xc2\xa0000 tonnia puuvillaa ja tuottamaan 10 miljoonaa metri\xc3\xa4 harmaata ja 12 miljoonaa metri\xc3\xa4 painettua kangasta sek\xc3\xa4 valkaisemaan ja v\xc3\xa4rj\xc3\xa4\xc3\xa4m\xc3\xa4\xc3\xa4n 450 tonnia lankaa. Yhti\xc3\xb6 on L\xc3\xa4nsi-Afrikan suurin tekstiilinvalmistaja ja sill\xc3\xa4 on yli 1\xc2\xa0400 ty\xc3\xb6ntekij\xc3\xa4\xc3\xa4._NEWLINE_Comatex jalostaa noin kaksi prosenttia Malissa tuotetusta puuvillasta. Sen ongelmia ovat vanhentunut koneisto, korkeat energiakustannukset ja ulkomainen halpatuonti. Yhti\xc3\xb6n toiminta on ollut v\xc3\xa4lill\xc3\xa4 pys\xc3\xa4hdyksiss\xc3\xa4 ja sen sanotaan olevan j\xc3\xa4lleen vararikon partaalla.'